Ir-Regolament tal-Kummissjoni (KE) Nru 1472/2002
tat-13 ta’ Awissu 2002
li jemenda r-Regolament (KE) Nru 174/1999 li jippreskrivi regoli speċjali dettaljati għall-applikazzjoni tar-Regolament tal-Kunsill (KEE) Nru 804/68 dwar liċenzi ta’ esportazzjoni u rifużjonijiet ta’ esportazzjoni fil-każ tal-ħalib u prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u l-prodotti tal-ħalib [1], kif l-aħħar emendat bir-Regolament tal-Kummissjoni (KE) Nru 509/2002 [2] u b’mod partikolari l-Artikolu 26(3) u l-Artikolu 31(14) tiegħu,
Billi:
(1) Ir-Regolament tal-Kunsill (KE) Nru 1408/2002 tad-29 ta’ Lulju 2002 li jistabbilixxi ċerti konċessjonijiet fil-forma ta’ kwoti mit-tariffa tal-Komunità għal ċerti prodotti agrikoli u li jippreskrivi għal aġġustament, bħala miżura awtonoma u transitorja, ta’ ċerti konċessjonijiet agrikoli li għalihom hemm preskritt fil-Ftehim Ewropew ma’ l-Ungerija [3], jintroduċi konċessjonijiet fil-forma ta’ kwoti reċiproċi mit-tariffa li jinvolvu it-tneħħija ta’ rifużjonijiet tal-Komunità fuq ċerti prodotti. Sabiex jiġi evitat tfixkil fil-kummerċ ma’ dan il-pajjiż u biex jiġi garantit li dawk il-prodotti biss li ma jkunux ibbenefikaw minn rifużjonijiet jiġu esportati lejh, għandhom jitħejjew kemm jista’ jkun malajr arranġamenti speċifiċi għall-ħruġ ta’ liċenzji għal dan il-pajjiż. Għal dak il-għan, bis-supplimentazzjoni ta’ l-Anness VIII mar-Regolament tal-Kummissjoni (KE) Nru 174/1999 [4], kif l-aħħar emendat bir-Regolament (KE) Nru 1368/2002 [5], id-dispożizzjonijiet applikabbli bis-saħħa ta’ l-Artikolu 20b tar-Regolament (KE) Nru 174/1999 u r-Regolament tal-Kummissjoni (KE) Nru 1369/2002 tas-26 ta’ Lulju 2002 li jidderoga mill-Artikolu 31(10) tar-Regolament tal-Kunsill (KE) Nru 1255/1999 fir-rigward tal-prova tal-wasla fid-destinazzjoni fil-każ ta’ rifużjonijiet differenzjati u li jistabbilixxi regoli dettaljati għall-applikazzjoni tar-rata l-aktar baxxa ta’ rifużjonijiet ta’ esportazzjoni għal ċerti prodotti tal-ħalib [6] għandu jiġi estiż għall-Ungerija.
(2) L-Artikolu 6 tar-Regolament (KE) Nru 174/1999 jiffissa t-terminu ta’ validità tal-liċenzji ta’ l-esportazzjoni. Sabiex ikun hemm konformità mal-konċessjonijiet mogħtija, għandha ssir dispożizzjoni li tillimita t-terminu ta’ validità tal-liċenzi, il-kanċellament tagħhom u r-rilaxx tal-garanziji magħmula.
(3) Il-miżuri preskritti f’dan ir-Regolament huma skond l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
L-Anness VIII mar-Regolament (KE) Nru 174/1999 huwa mibdul bl-Anness li jinsab ma’ dan ir-Regolament.
Artikolu 2
Il-liċenzi għal xi wieħed mill-prodotti elenkati fl-Anness VIII mar-Regolament (KE) Nru 174/1999, maħruġa qabel id-dħul fis-seħħ ta’ dan ir-Regolament u li t-terminu tal-validità tagħhom jiskadi wara l-31 ta’ Lulju 2002 u li jirriferixxu għall-Ungerija fil-kaxxa 7 għandhom jiġu kkanċellati fuq it-talba tal-parti nteressata u l-garanziji rilevanti għandhom jiġu rilaxxati fil-proporzjon tal-kwantitajiet mhux użati.
Artikolu 3
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Awissu 2002.